Tällä hetkellä näyttää siltä, että 14-vuotias poika halusi pilailla kaveriensa kustannuksella laittamalla pienen kameran poikien WC-tiloihin.

Viime perjantaina Vesalan leirikeskuksen WC-tiloista löytyi pieni kamera, joka kuvasi vessassa käyviä rippileiriläisiä.

Leiriläiset löysivät kameran, ja seurakunnan henkilökunta päätti tehdä asiasta ilmoituksen poliisille.

Poliisi epäilee salakatselusta 14-vuotiasta poikaa, joka oli laittanut pienen action-kameran kuvaamaan kavereitaan ”pilailumielessä”.

Kuvaamiselle altistui kaksi rippileirillä ollutta poikaa. Tämänhetkisen tiedon perusteella kameralle tallentunut materiaali ei ole levinnyt ulkopuolisille.

”Kuin elämä pienoiskoossa”

Jyväskylän seurakunnan kirkkoherra Arto Viitala suhtautuu salakatseluepisodiin vakavasti, mutta ymmärtäväisesti.

Salakatselusta epäilty poika sai jatkaa rippileiriä sen jälkeen, kun hänen vanhemmilleen ja poliisille oli ilmoitettu tapahtuneesta. Leiri päättyy nyt maanantaina.

– Pitää muistaa, että nämä leirit ovat kuin elämä pienoiskoossa. Siellä sattuu välillä mukavia asioita ja välillä ikäviä asioita. Näitä asioita yritetään hoitaa leiriyhteisön kesken, eikä leiriä ole keskeytetty kenenkään osalta.

Viitala sanoo, että kameran laittaminen WC-tiloihin ylittää rajan selkeästi, mutta vastaisuudessa leireillä on kenties hyvä muistuttaa yleisistä pelisäännöistä, mitä on sopivaa kuvata ja mitä ei.

– Kun on kamerakännykät ja muut, on mietittävä sitä, mitä voi jakaa yhteisistä tiloista ja tapahtumista esimerkiksi sosiaaliseen mediaan.

Ei rikosoikeudellisessa vastuussa

Salakatselusta epäilty on alle 15-vuotias, eikä siten ole rikosoikeudellisessa vastuussa teostaan.

Poliisi kuitenkin tutkii asian loppuun asti. Tapahtumien kulku halutaan selvittää siltäkin varalta, ettei asiaan liity ketään ulkopuolisia.

– Kuulemme vielä kaikki osalliset ja heidän vanhempansa. Selvitellään lähinnä sitä, onko tässä vahingonkorvausasiaa ja sitä, onko mahdollisesti joku täysi-ikäinen syyllistynyt rikokseen ohessa, sanoo rikoskomisario Sami Salo.

– Tässä vaiheessa emme kuitenkaan epäile mitään sellaista, hän korostaa.

Salo sanoo, että rippileirin salakuvausjuttu on tapauksena harvinainen.

– Omalle kohdalleni ei ole tämäntyyppistä juttua tullut ennen vastaan.